Ondersoek na ‘rassestereotipering’ by mediese fondseAdv. Thembeka Ngcukaitobi gaan die ondersoek lei. (Foto: Brenda Masilela/ANA) Adv. Tembeka Ngcukaitobi gaan die ondersoek lei na beweerde diskriminasie teen swart en Indiër medici in die private gesondheidsorgstelsel, het die Raad op Mediese Skemas (RMS) Dinsdag aangekondig. Die ondersoek is van stapel gestuur nadat lede van die National Health Care Professionals Association (NHCPA) beweer het mediese fondse behandel hulle onregverdig op grond van hulle ras. Hulle voer onder meer aan betalings vir eise word weerhou weens hulle velkleur en etnisiteit. “Die RMS glo adv. Ngcukaitobi, ŉ gerespekteerde regskenner, gaan help om die oorsaak te ondersoek van bewerings van rassestereotipering, betalingswartlyste, betalings wat geblokkeer word, eise vir vertroulike kliniese inligting, boeliery en teistering, dwang, verstrikking en die gebruik van versteekte kameras,” het Sipho Kabane, uitvoerende hoof en registrateur van die RMS, gesê. Volgens Kabane is die RMS se mandaat, ingevolge Art. 59 van die Wet op Mediese Skemas, die beskerming van die publiek en om die nodige stappe te doen waar hy voel dit nodig is. “Ons mandaat is om die kwaliteit en uitkomste van tersaaklike gesondheidsorgdienste deur mediese skemas te bepaal en om klagtes te ondersoek en dispute te besleg wat verband hou met die sake van mediese skemas, soos uiteengesit in wetgewing.” Skriftelike voorleggings kan tot die einde van die maand gedoen word. Onderhoude en openbare verhore vind van Julie tot September plaas. Die finale verslag oor die ondersoek word op 1 November verwag. Ngcukaitobi word bygestaan deur nog twee advokate, Adila Hassim en Kerry Williams.